text: Dødsbilist fortsat fængslet
  29 august 2013 kl. 12.45
  Den 39-årig mand, som er sigtet for uagtsomt manddrab i forbindelse med en dødsulykke på motorvejen ved Give, skal fortsat være fængslet. Han fik ved middagstid sin fængsling forlænget med fire uger.
  - Det sker af hensyn til retsfølelsen, oplyser anklager Betina Lauridsen til vafo.dk.
  I retsmødet i Kolding kom det frem, at den sigtede bilist havde en promille på nul. Anklageren oplyste, at politiet stadig venter på resultatet af en blodprøve, som skal vise, om manden var påvirket af narko under kørslen.
  Ved ulykken mistede en 94-årig kvinde livet, da den bil, hun var passager i, blev påkørt med høj hastighed. Den 39-årige er sigtet for at have kørt særligt hensynsløst og været skyld i ulykken.
  Den sigtedes forsvarer protesterede mod fortsat fængsling. Hun mente ikke, at der er ført tilstrækkeligt bevis for, at den 39-årig kørte hensynsløst - og dermed været skyld i ulykken, skriver vafo.dk.
  Dommeren valgte at forlænge varetægtsfængsling, fordi en løsladelse vil stride mod befolkningens retsfølelse.
  